Преузето са <https://pravno-informacioni-sistem.rs>

**Редакцијски пречишћен текст**

На основу члана 28. став 6. Закона о основама система образовања и васпитања („Службени гласник РС”, бр. 88/17, 27/18 ‒ др. закон, 10/19, 6/20, 129/21 и 92/23),

Министар просвете доноси

**ПРАВИЛНИК**

**о календару образовно-васпитног рада oсновне школе за школску 2024/2025. годину**

"Службени гласник - Просветни гласник", бр. 6 од 17. јуна 2024, 14 од 20. децембра 2024, 2 од 13. марта 2025, 4 од 9. маја 2025.

Члан 1.

Овим правилником утврђује се календар за остваривање образовно-васпитног рада основне школе за школску 2024/2025. годину.

Члан 2.

Обавезни и остали облици образовно-васпитног рада, утврђени прописаним планом и програмом наставе и учења за основне школе, планирају се годишњим планом рада.

Члан 3.

Настава и други облици образовно-васпитног рада у основној школи остварују се у току два полугодишта.

Прво полугодиште почиње у понедељак, 2. септембра 2024. године, а завршава се **у понедељак, 23. децембра 2024. године\*** .

Друго полугодиште почиње у понедељак, 20. јануара 2025. године.

Друго полугодиште завршава се у петак, 30. маја 2025. године за ученике осмог разреда, односно у петак 13. јуна 2025. године за ученике од првог до седмог разреда.

**Изузетно, друго полугодиште завршава се до петка, 6. јуна 2025. године за ученике осмог разреда, односно до петка 20. јуна 2025. године за ученике од првог до седмог разреда.\*\***

**Време завршетка другог полугодишта из става 5. овог члана односи се само на оне школе које због обуставе рада нису реализовале образовно-васпитни рад у потпуности, а у циљу надокнаде часова и оцењивања ученика.\*\***

\*Службени гласник РС - Просветни гласник, број 14/2024

\*\*Службени гласник РС - Просветни гласник, број 4/2025

Члан 4.

Обавезни облици образовно-васпитног рада из члана 1. овог правилника за ученике од првог до седмог разреда, **остварују се у 35 петодневних наставних седмица и једним даном, односно 176 наставних дана”\*** .

Образовно-васпитни рад за ученике осмог разрeда **остварују се у 33 петодневне наставне седмице и једним даном, односно 166 наставних дана\*** .

У случају када због угрожености безбедности и здравља ученика и запослених није могуће да школе остваре обавезне облике образовно-васпитног рада у пуном броју наставних седмица и наставних дана на годишњем нивоу, могуће је одступање до 5% од утврђеног броја петодневних наставних седмица, односно наставних дана.

**У оквиру 35, односно 33 петодневне наставне седмице, и једним даном школа је у обавези да годишњим планом рада равномерно распореди дане у седмици.\***

Сваки дан у седмици неопходно је да буде заступљен **35, односно 33 пута\*** , изузев у случају када због угрожености безбедности и здравља ученика и запослених није могуће обезбедити да сваки дан у седмици буде заступљен утврђен број пута.

У среду, 13. новембра 2024. године, настава се у свим школама изводи према распореду часова за понедељак.

У уторак, 18. фебруара 2025. године, настава се у свим школама изводи према распореду часова за понедељак.

\*Службени гласник РС - Просветни гласник, број 14/2024

Члан 5.

План и програм наставе и учења за основну музичку и основну балетску школу остварује се према годишњем плану рада школе у петодневним или шестодневним наставним седмицама, у складу са законом.

У случају када због угрожености безбедности и здравља ученика и запослених није могуће да школе остваре обавезне облике образовно- васпитног рада у пуном броју наставних седмица и наставних дана на годишњем нивоу, могуће је одступање до 5% од утврђеног броја петодневних, односно шестодневних наставних седмица, односно наставних дана.

Члан 6.

У току школске године ученици имају јесењи, зимски, пролећни и летњи распуст.

Јесењи распуст почиње у понедељак, 11. новембра 2024. године, а завршава се у уторак, 12. новембра 2024. године.

Зимски распуст почиње у **уторак, 24. децембра 2024. године\*** , а завршава се у петак, 17. јануара 2025. године.

Пролећни распуст почиње у среду, 16. априла 2025. године, а завршава се у понедељак, 21. априла 2025. године.

За ученике од првог до седмог разреда, летњи распуст почиње у понедељак, 16. јуна 2025. године, а завршава се у петак, 29. августа 2025. године. За ученике осмог разреда летњи распуст почиње по завршетку завршног испита, а завршава се у петак, 29. августа 2025. године.

**Изузетно, за ученике од првог до седмог разреда, летњи распуст почиње у понедељак, 23. јуна 2025. године, а завршава се у петак, 29. августа 2025. године, у складу са чланом 3. ст. 5. и 6. овог правилника.\*\***

\*Службени гласник РС - Просветни гласник, број 14/2024

\*\*Службени гласник РС - Просветни гласник, број 4/2025

Члан 7.

У школи се празнују државни и верски празници, у складу са Законом о државним и другим празницима у Републици Србији („Службени гласник РС”, бр. 43/01, 101/07 и 92/11).

У школи се празнују и:

1) 21. октобар 2024. године, као Дан сећања на српске жртве у Другом светском рату;

2) 27. јануар 2025. године, Свети Сава – Дан духовности, школска слава;

3) 22. април 2025. године, као Дан сећања на жртве холокауста, геноцида и других жртава фашизма у Другом светском рату;

4) 9. мај 2025. године, као Дан победе;

5) 28. јун 2025. године, Видовдан – спомен на Косовску битку.

Свети Сава и Видовдан се празнују радно, без одржавања наставе, а Дан сећања на српске жртве у Другом светском рату, Дан сећања на жртве холокауста, геноцида и других жртава фашизма у Другом светском рату и Дан победе су наставни дани, изузев кад падају у дане када школа и иначе не ради.

У школи се обележавају и:

1) 8. новембар 2024. године, као Дан просветних радника;

2) 21. фебруар 2025. године, као Међународни дан матерњег језика;

3) 10. април 2025. године, као дан сећања на Доситеја Обрадовића, великог српског просветитеља и првог српског министра просвете;

4) недеља од 5. до 9. маја 2025. године, као Недеља сећања и заједништва, неговање културе сећања и одавања почасти невиним жртвама – ученицима и младима кроз примере добре праксе реализоване током школске године, развој и промоција хуманости, емпатије, толеранције, поштовања и дијалога.

Члан 8.

Ученици и запослени у школи имају право да не похађају наставу, односно да не раде у дане следећих верских празника, и то:

1) православци – на први дан крсне славе;

2) припадници исламске заједнице ‒ 30. марта 2025. године, на први дан Рамазанског бајрама и 6. јуна 2025. године, на први дан Курбанског бајрама;

3) припадници јеврејске заједнице – 12. октобра 2024. године, на први дан Јом Кипура;

4) припадници верских заједница које обележавају верске празнике по грегоријанском календару – 25. децембра 2024. године, на први дан Божића;

5) припадници верских заједница које обележавају верске празнике по јулијанском календару – 7. јануара 2025. године, на први дан Божића;

6) припадници верских заједница које обележавају дане васкршњих празника по грегоријанском и јулијанском календару – почев од Великог петка, закључно са другим даном Васкрса (католици – од 18. априла до 21. априла 2025. године; православни од 18. до 21. априла 2025. године).

Члан 9.

Годишњим планом рада школа ће утврдити екскурзије и време када ће надокнадити наставне дане у којима су остварене екскурзије.

Ако је дан школе наставни дан према календару, школа ће тај дан надокнадити на начин који утврди годишњим планом рада.

Члан 10.

Време саопштавања успеха ученика и поделe ђачких књижица на крају првог полугодишта, школа утврђује годишњим планом рада, у складу са овим правилником.

Време поделе сведочанстава, као и време поделе диплома, школа утврђује годишњим планом рада, у складу са овим правилником.

Свечана подела ђачких књижица, односно сведочанстава, ученицима од првог до седмог разреда, на крају другог полугодишта, обавиће се у суботу, 28. јуна 2025. године**, најкасније до среде, 2. јула 2025. године.\***

Свечана подела сведочанстава, ученицима осмог разреда, на крају другог полугодишта, обавиће се у периоду не дужем од седам дана од завршетка наставне године.

Саопштавање успеха ученика музичке и балетске школе на крају другог полугодишта и подела сведочанстава и диплома обавиће се у складу са годишњим планом рада школе, у складу са овим правилником.

\*Службени гласник РС - Просветни гласник, број 4/2025

Члан 11.

Ученици осмог разреда полагаће пробни завршни испит **у петак, 25. априла 2025. године\*** , а завршни испит **у понедељак, 23. јуна 2025. године, у уторак, 24. јуна 2025. године и у среду, 25. јуна 2025. године\*\*** .

Пријемни испити за упис у средњу школу, и то у: уметничку школу односно образовни профил у области уметности, одељење за ученике са посебним способностима, школу у којој се део наставе остварује на страном језику и школу за талентоване ученике, полагаће се од 9. до 18. маја 2025. године, у складу са подзаконским актом којим је уређен упис ученика у средњу школу.

Пријемни испит за упис у Средњу школу унутрашњих послова „Јаков Ненадовић” обавиће се у складу са подзаконским актом којим је уређен упис ученика у средњу школу.

\*Службени гласник РС - Просветни гласник, број 2/2025

\*\*Службени гласник РС - Просветни гласник, број 4/2025

Члан 12.

Табеларни преглед календара образовно-васпитног рада основне школе за школску 2024/2025. годину одштампан је уз овај правилник и чини његов саставни део.

Члан 13.

Овај правилник ступа на снагу осмог дана од дана објављивања у „Службеном гласнику Републике Србије – Просветном гласнику”.

Број 110-00-74/2024-07

У Београду, 11. јуна 2024. године

Министар,

проф. др **Славица Ђукић Дејановић,** с.р.

**ОДРЕДБЕ КОЈЕ НИСУ УНЕТЕ У "ПРЕЧИШЋЕН ТЕКСТ" ПРАВИЛНИКА**

*Правилник о изменама Правилника о календару образовно-васпитног рада oсновне школе за школску 2024/2025. годину:"Службени гласник РС", број 14/2024-1*

**Члан 5.**

**Овај правилник ступа на снагу даном објављивања у „Службеном гласнику Републике Србије – Просветном гласнику”.**

*Правилник о измени и допунама Правилника о календару образовно-васпитног рада oсновне школе за школску 2024/2025. годину:"Службени гласник РС", број 4/2025-1*

**Члан 6.**

**Овај правилник ступа на снагу наредног дана од дана објављивања у „Службеном гласнику Републике Србије – Просветном гласнику”.**

*НАПОМЕНА ИЗДАВАЧА:*

*Правилником о изменама Правилника о календару образовно-васпитног рада oсновне школе за школску 2024/2025. годину ("Службени гласник РС", број 14/2024) табеларни преглед календара образовно-васпитног рада осовне школе за школску 2024/2025. годину замењен је новим табеларним прегледом (види члан 4. Правилника - 14/2024-1).*

*Правилником о изменама Правилника о календару образовно-васпитног рада oсновне школе за школску 2024/2025. годину ("Службени гласник РС", број 2/2025) табеларни преглед календара образовно-васпитног рада осовне школе за школску 2024/2025. годину замењен је новим табеларним прегледом (види члан 2. Правилника - 2/2025-1).*

*Правилником о измени и допунама Правилника о календару образовно-васпитног рада oсновне школе за школску 2024/2025. годину ("Службени гласник РС", број 4/2025) табеларни преглед календара образовно-васпитног рада осовне школе за школску 2024/2025. годину замењен је новим табеларним прегледом (види члан 5. Правилника - 4/2025-1).*

